1. Úvod 
Súborom zákonov a ďalších všeobecne záväzných právnych predpisov, najmä Zákonníkom práce, zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č.309/2007 Z. z. (ďalej „zákon č. 124/2006 Z. z.“), zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a zákonom č. 2/1991 Zb. o kolektívnom vyjednávaní v znení neskorších predpisov, je upravené ústavné právo zamestnanca na uspokojujúce pracovné podmienky vrátane práva na ochranu bezpečnosti a zdravia pri práci.
Systémom opatrení ochrany práce zamestnávatelia vytvárajú a udržiavajú také pracovné podmienky, aby bola zaistená bezpečnosť a ochrana zdravia zamestnanca pri práci, zachované jeho zdravie a dlhodobo sa udržala jeho pracovná schopnosť. Uplatňovaním systému opatrení ochrany práce u zamestnávateľov sa zabezpečuje uspokojivá a udržateľná kvalita pracovného života zamestnanca a predpoklady na ďalší ekonomický a sociálny rozvoj Slovenska.
Obsahom tejto správy sú poznatky orgánov inšpekcie práce z oblasti bezpečnosti a ochrany zdravia pri práci (ďalej „BOZP“) vrátane bezpečnosti technických zariadení, z oblasti pracovnoprávnych vzťahov (ďalej „PPV“) vrátane mzdových predpisov, z kontroly dodržiavania zákazu nelegálneho zamestnávania a nelegálnej práce a tiež z dohľadu vykonávaného podľa osobitných predpisov, získané pri výkone inšpekcie práce v dozorovaných organizáciách v roku 2007. V prílohe A sú uvedené príslušné tabuľkové prehľady. 
V prílohách B až H sú uvedené informácie rezortov zdravotníctva, hospodárstva, vnútra, obrany, spravodlivosti, financií a dopravy, pôšt a telekomunikácií o stave BOZP, pracovnej úrazovosti, chorôb z povolania a iných poškodení zdravia z práce za rok 2007, ktoré vyplývajú z ich dozornej činnosti v oblasti BOZP vykonávanej podľa osobitných predpisov.
Táto správa je pre verejnosť sprístupnená na internetovej stránke Národného inšpektorátu práce http://www.nip.sk/.
1.	Orgány inšpekcie práce
Orgány inšpekcie práce v zmysle zákona č. 125/2006 Z. z. o inšpekcii práce a o zmene a doplnení zákona č.82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej „zákon č. 125/2006 Z. z.“) tvorí Ministerstvo práce, sociálnych vecí a rodiny Slovenskej republiky, Národný inšpektorát práce (ďalej „NIP“) a osem inšpektorátov práce s krajskou územnou pôsobnosťou so sídlami v krajských mestách. 
Hlavným poslaním inšpekcie práce je presadzovanie ochrany zamestnancov pri práci a komplexný výkon štátnej správy v oblasti inšpekcie práce, najmä na úrovni zamestnávateľov a ďalších právnických a fyzických osôb.
Činnosť inšpektorátov práce je primárne zameraná na dozor nad dodržiavaním pracovnoprávnych predpisov upravujúcich najmä vznik, zmenu a skončenie pracovného pomeru, pracovné podmienky zamestnancov vrátane pracovných podmienok žien, mladistvých a osôb so zmenenou pracovnou schopnosťou, kolektívne vyjednávanie, na dozor na úseku právnych predpisov upravujúcich zákaz nelegálnej práce a nelegálneho zamestnávania, mzdových predpisov, záväzkov vyplývajúcich z kolektívnych zmlúv, nad dodržiavaním právnych predpisov a ostatných predpisov na zaistenie BOZP vrátane predpisov upravujúcich faktory pracovného prostredia a bezpečnosti technických zariadení. 
Inšpektori práce vykonávajú aj kontrolu nad dodržiavaním zákona č. 121/2004 Z. z. o pracovnom čase a dobe odpočinku v doprave a o zmene a  doplnení niektorých zákonov (ďalej „zákon č. 121/2004 Z. z.“), ktorý bol od 1. novembra 2007 nahradený zákonom č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/1985 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej „zákon  č. 462/2007 Z. z.“).
V rámci preventívnej činnosti inšpektoráty práce poskytujú bezplatné základné poradenstvo zamestnávateľom, zamestnancom a fyzickým osobám, ktoré nie sú zamestnávateľmi, v rozsahu predpisov v pôsobnosti inšpekcie práce.
Orgány inšpekcie práce zabezpečujú aj činnosti podľa zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov (ďalej „zákon č. 261/2002 Z. z.“) a vykonávajú trhový dohľad nad určenými výrobkami v zmysle zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej „zákon č. 264/1999 Z. z.“).
2.	Ciele, úlohy a priority inšpekcie práce v roku 2007
Všeobecnými cieľmi pôsobenia orgánov štátnej správy v oblasti inšpekcie práce v roku 2007 vyplývajúcimi z vymedzených kompetencií inšpekcie práce a z príslušných uznesení vlády SR, boli najmä:
•	realizácia štátnej politiky BOZP a rozvíjanie spoločenského povedomia a motivácie k BOZP,
•	odborné poradenstvo a podpora zavádzania systémov riadenia BOZP u zamestnávateľov,
•	presadzovanie systematickej prevencie pred následným a zdĺhavým odstraňovaním pretrvávajúcich nedostatkov a podpora ekonomickej stimulácie pri riešení predmetných problémov;
•	cielené implementovanie nových prístupov u malých a stredne veľkých zamestnávateľských subjektov podľa jednotlivých typov prevádzok,
•	uplatňovanie efektívnejších foriem výkonu inšpekcie práce.
Konkrétne úlohy boli zamerané najmä na:
•	odhaľovanie a potieranie nelegálnej práce a nelegálneho zamestnávania podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z. (ďalej „zákon č. 82/2005 Z. z.“), 
•	vykonávanie kontrol pracovného času v doprave,
•	dodržiavanie pracovných podmienok, odmeňovanie, zastreté pracovné pomery, kolektívne vyjednávanie a na dodržiavanie práv odborových organizácií,
•	stavebníctvo a špecifické činnosti pri stavebných prácach, napr. stavba lešenia, práce vo výškach, výkopové práce a spolupráci na jednom pracovisku.
Výkonné  orgány inšpekcie práce v roku 2007 vykonávali inšpekciu práce v rámci siedmych celoslovenských úloh:
•	previerka BOZP zameraná na práce, ktoré môžu spôsobiť ochorenia a poškodenia podporno-pohybovej sústavy,
•	sociálna  legislatíva  podľa  zákona č. 121/2007 Z. z., resp. zákona č. 462/2007 Z. z. v cestnej doprave u zamestnávateľov a na pozemných komunikáciách,
•	pracovné podmienky, ako determinanty rodovej nerovnosti v rámci projektu IS EQUAL,
•	prevencia závažných priemyselných havárií vrátane posudzovania bezpečnostných správ,
•	systémové prvky v oblasti ochrany práce u zamestnávateľov,
•	dodržiavanie požiadaviek BOZP v hoteloch, reštauráciách a stravovacích zariadeniach,
•	BOZP pri používaní kovoobrábacích, tvarovacích a drevoobrábacích strojov, 
•	BOZP v stavebníctve - lešenia, dočasné konštrukcie pre práce vo výškach, závesné lávky,
•	nelegálne zamestnávanie pri sezónnych prácach.
Dôležitými výkonmi inšpekcie práce boli aj kolaudačné konania stavieb zamerané hlavne na oblasť bezpečnosti technických zariadení, stav pracovísk a bezpečné užívanie stavieb, ktorými sa nedostatky eliminujú ešte pred vydaním rozhodnutia o užívaní stavby. Významná časť kapacít inšpekcie práce bola venovaná aj vyšetrovaniu závažných pracovných úrazov a preverovaniu opodstatnenosti doručených podnetov na výkon inšpekcie práce, najmä v oblasti pracovnoprávnych vzťahov a nelegálneho zamestnávania.
3.	Subjekty kontrolované orgánmi inšpekcie práce
V roku 2007 bola inšpekcia práce vykonaná spolu v 10 393 dozorovaných subjektoch (tabuľka č. 1), čo je o  562 (o 5,4 %). subjektov menej, ako v roku 2006 Najviac kontrol (9 696) bolo vykonaných  v  malých  a  stredne veľkých zamestnávateľských subjektoch s počtom zamestnancov od 1 do 249, čo v porovnaní s rokom 2006 predstavuje  mierne zvýšenie (o 4,1 %). 
Najväčší  počet  kontrol,  podľa  druhu  subjektov,  bol v roku 2007 vykonaný v spoločnostiach s ručením obmedzeným (4 667 subjektov – 44,9 %), u fyzických osôb (2 964 – 28,5 %) a v akciových spoločnostiach (1 028 – 9,9 %). Do tohto počtu kontrol nie sú zahrnuté kontroly vodičov na pozemných komunikáciách. V súlade s legislatívou Európskej únie (ďalej „EÚ“) malo byť v roku 2007 kontrolovaných spolu 84 000 pracovných dní vodičov na pracoviskách a na pozemných komunikáciách. 
4.	Zistený stav v subjektoch kontrolovaných inšpektormi práce 
V 10 393 skontrolovaných subjektoch v roku 2007 inšpektori práce zistili celkom 48 489 porušení predpisov v oblasti BOZP, pracovnoprávnych predpisov a nelegálneho zamestnávania (tabuľka č. 3 a 4); čo je v porovnaní s rokom 2006 o 11  % porušení menej. Najviac nedostatkov bolo zistených v oblasti pracovnoprávnych a mzdových predpisov (14 801– 30,5 %), pri prevádzkovaní vyhradených technických zariadeniach (12 307 - 25,4 %) a pri riadení BOZP (7 301 – 15,1 %).
Z hľadiska výskytu porušených predpisov podľa  jednotlivých odvetví ekonomických činností (ďalej „OKEČ“), nedošlo v porovnaní s rokom 2006 k podstatnejším zmenám (tabuľka č. 4). Najviac nedostatkov bolo zistených v priemyselnej výrobe (13 976 nedostatkov – 28,8 %), vo veľkoobchode, maloobchode a oprave motorových vozidiel (10 093 nedostatkov – 20,8 %) a v  oblasti nehnuteľností a obchodných služieb (4 621 nedostatkov – 9,5 %), kde sú nedostatky zisťované najmä pri kolaudáciách stavieb, ktoré sú po ich uvedení do prevádzky prenajímané.
Z výkonu inšpekcie práce vyplýva, že u malých zamestnávateľských subjektoch sa nevenuje dostatočná pozornosť aplikácii novej legislatívy v oblasti BOZP, k náprave dochádza až po nariadení nápravných opatrení, ako aj po poskytnutí poradenstva zo strany inšpektorov práce. Zlepšenie úrovne BOZP bolo zaznamenané v oblasti stavebnej výroby, napr. ako dôsledok, používania nových technológií a modernejších konštrukcií lešenia. K zlepšeniu došlo aj  v drevovýrobe a v zámočníckej výrobe, kde sa tiež začínajú obnovovať strojné zariadenia. Zlá úroveň BOZP bola pri prevádzkovaní vyhradených technických zariadení (ďalej „VTZ“), príčinou bola nedostatočná údržba týchto zariadení a nevykonávanie odborných prehliadok a skúšok.
V rámci  kontroly dodržiavania pracovného času a doby odpočinku v doprave podľa zákona č. 121/2004 Z. z., resp. zákona č. 462/2007 Z. z. bolo skontrolovaných 61 953 pracovných dní vodičov, z toho pri preprave cestujúcich 3 809, preprave tovaru 58 047 a preprave v prenájme alebo za odmenu 97. Na pozemných komunikáciách bolo vykonaných 4 552 kontrol, z toho pri preprave cestujúcich 125 a preprave tovaru 4 427 kontrol. Na pracoviskách a komunikáciách bolo zistených celkom 28 089 nedostatkov. Najpočetnejším nedostatkom na pracoviskách; bolo nesprávne používanie záznamových listov (10 283) a záznamového zariadenia (4 227), nedodržanie bezpečnostných prestávok (4 789), nepretržitého denného odpočinku (4 966) a prekročenie maximálneho prípustného denného času vedenia vozidla (2 739).
V oblasti prevencie závažných priemyselných havárií podľa zákona č. 261/2002 Z. z. boli previerky sústredené na podniky alebo ich časti, v ktorých prítomné množstvá vybraných nebezpečných chemických látok vytvárajú riziko závažnej priemyselnej havárie. Celkom bolo skontrolovaných 48 podnikov z  58 plánovaných, v ktorých bolo zistených celkom 524 nedostatkov, z toho 27 závažných. Súčasne s výkonom inšpekcie práce v tejto oblasti inšpektoráty práce vykonávali aj posudzovanie bezpečnostných správ.
Pri dozore v oblasti určených výrobkov podľa zákona č. 264/1999 Z. z. uvedených do prevádzky, inšpektori práce v roku 2007 vykonali spolu 133 výkonov (o 42,6 % menej ako v roku 2006).  Z toho bolo vykonaných 40 riadnych a 55 mimoriadnych previerok (o 44 % menej ako v uplynulom roku).
V  jadrovej energetike bolo v roku 2007 vykonaných spolu 19 previerok, pri ktorých inšpektori práce zistili spolu 36 nedostatkov, z toho 11 závažných, ktoré sa týkali prevádzkovania VTZ, na ktorých neboli vykonávané odborné prehliadky a skúšky, neboli odstraňované chyby zistené pri kontrolách týchto pracovných prostriedkov. Bolo vydaných 6 záväzných stanovísk ku kolaudačným rozhodnutiam, z toho jedno stanovisko bolo záporné vzhľadom na závažnosť nedostatkov – napríklad nepreukázanie dostatočnej výmeny vzduchu v kotolni. 
V priebehu roka 2007 uskutočnili inšpektoráty práce celkom 6 215 výkonov v oblasti kontroly dodržiavania právnych predpisov upravujúcich PPV, čo je o 21,01% menej oproti roku 2006. Až v 2 858 prípadoch sa inšpekcia práce uskutočnila po podnete na výkon inšpekcie práce, čo je porovnateľné s rokom 2006 (v 2 843 prípadoch). Z celkového počtu výkonov bolo poradenstvo poskytnuté v 1 906 prípadoch, čo predstavuje pokles oproti minulému roku o 32,19%. Následné previerky, pri ktorých sa uskutočnila kontrola uložených opatrení, boli realizované v 737 prípadoch, pričom oproti roku 2006 došlo k poklesu týchto výkonov o 31,19%.
	Pri kontrole nelegálneho zamestnávania zrealizovali inšpektoráty práce spolu 5 055 výkonov; čo bolo oproti roku 2006 menej o 12,35% výkonov. Na týchto výkonoch sa najviac podieľali previerky podľa plánu práce, a to v objeme 2 676 výkonov a previerky vykonané na základe  prešetrovania podnetov na výkon inšpekcie práce, a to v objeme 1 544 výkonov. Následná kontrola plnenia uložených opatrení bola uskutočnená v 239 prípadoch; čo je oproti roku 2006 menej o 60,8 %. V júli a auguste 2007 boli vykonané previerky zamerané na nelegálne zamestnávanie pri sezónnych prácach, v rámci ktorých bolo skontrolovaných spolu 362 subjektov. Spolu bolo skontrolovaných 1 384 osôb a bolo zistených 187 prípadov nelegálneho zamestnávania. Až v 110 prípadoch z nich si zamestnávateľ nesplnil oznamovaciu povinnosť voči Sociálnej poisťovni. V 76 prípadoch využíval zamestnávateľ závislú prácu fyzickej osoby a nemal s ňou uzatvorený PPV. 
	Celkové zníženie počtu výkonov v tejto oblasti v porovnaní s rokom 2006 bolo spôsobené znížením stavu výkonných inšpektorov práce na niektorých inšpektorátoch práce, z dôvodu skončenia štátnozamestnaneckého pomeru týchto zamestnancov. Častejšie, ako v roku 2006, dochádzalo aj k predlžovaniu výkonu inšpekcie práce z dôvodu nedostatočnej spolupráce kontrolovaných subjektov s inšpektormi práce. 
V rámci úlohy „Pracovné podmienky, ako determinanty rodovej nerovnosti práce“ v rámci projektu IS EQUAL bolo vykonaných spolu 137 previerok (o 93 menej, ako v roku 2006). Previerky boli zamerané na odhaľovanie priamej a nepriamej rodovej diskriminácie v PPV a dodržiavanie predpisov na zaistenie BOZP a pracovných podmienok pri zamestnávaní mužov a žien. V preverovaných subjektoch bolo v čase previerok zamestnaných 24 982 zamestnancov, z toho 14 304 žien, čo je 57,3 %. Bolo zistených celkom 401 nedostatkov, z toho 161 závažných. Bolo zistené porušovanie zásady rovnakého zaobchádzania, zákaz diskriminácie z dôvodu manželského stavu a rodinného stavu a ustanovenie Zákonníka práce, podľa ktorého výkon práv a povinností vyplývajúcich z PPV musí byť v súlade s dobrými mravmi. Bolo zistené zamestnávanie žien prácami, ktoré sú pre ne fyzicky neprimerané alebo škodia ich organizmu, najmä prácami, ktoré ohrozujú ich materské poslanie. Najviac porušení bolo zistených v oblasti odmeňovania (54).
V priebehu roka 2007 sa orgány inšpekcie práce zúčastnili spolu na 5 044 kolaudačných konaniach, čo je oproti roku 2006 viac o 1,5 %. V stanoviskách ku kolaudačným konaniam, respektíve ku zmene užívania stavby sa opakujú zistenia, že napríklad VTZ sú často nepripravené na bezpečnú prevádzku. Rovnako sú zisťované nedostatky na fyzickom stave prevádzkových objektov a budov. 
5.	Najzávažnejšie zistenia orgánov inšpekcie práce v kontrolovaných subjektoch
6.1 V oblasti BOZP
Z právnych predpisov upravujúcich problematiku zaistenia BOZP najviac porušovaným v roku 2006 bol zákon č. 124/2006 Z. z. U zamestnávateľov prevažovali nedostatky, ktoré nedávajú dostatočné garancie na realizáciu efektívneho riadenia BOZP, napr. absencia stratégie a politiky BOZP, problémy s posudzovaním a hodnotením rizík, nesystematická prevencia, absencia kontrolnej a  nápravnej činnosti. 
Druhým najviac porušovaným predpisom bola vyhláška MPSVR SR č. 718/2002 Z. z. na zaistenie bezpečnosti a ochrany zdravia pri práci a bezpečnosti technických zariadení. Zamestnávatelia pri prevádzke VTZ zdvíhacích, tlakových, plynových a elektrických nezabezpečovali v dostatočnom rozsahu predpísané odborné prehliadky a skúšky, resp. ich nevykonávali v predpísaných lehotách podľa osobitných predpisov; obsluhou VTZ poverovali osoby, ktoré nemali požadovanú kvalifikáciu a pod.  Ani ostatné technické zariadenia  nemali zabezpečenú uspokojivú starostlivosť o ich technickú bezpečnosť, pričom absentuje najmä preventívna starostlivosť.
V oblasti dopravy v zmysle zákona č. 121/2004 Z. z. a zákona č. 462/2007 Z. z. boli zistené početné nedostatky, napr. vodiči prekračovali maximálny čas denného vedenia vozidla i čas vedenia v trvaní najviac 4,5 hod. po uplynutí ktorého má nasledovať bezpečnostná prestávka, zamestnávatelia neinformovali zamestnancov (vodičov) o platných právnych predpisoch v oblasti dopravy, ktoré majú vplyv na pracovný čas a dobu odpočinku.

6.2 V oblasti PPV
V oblasti PPV bolo pretrvávajúcim nedostatkom zo strany zamestnávateľov porušovanie Zákonníka práce v mzdovej oblasti, predovšetkým neposkytovali zamestnancovi mzdu v sume minimálneho mzdového nároku určeného pre príslušný stupeň náročnosti práce. Zamestnávatelia porušovali povinnosti pri  evidencii pracovného času, čoho dôsledkom bol v rozpore s  pracovnoprávnymi predpismi  aj ich postup  pri odmeňovaní zamestnancov. U zamestnávateľov, a to najmä tých, ktorých predmetom činnosti je obchodná činnosť, boli porušované  podmienky poskytovania nepretržitého odpočinku v týždni.
U tých zamestnávateľov, u ktorých je mzda zamestnancov stanovená úkolovou mzdou a normy spotreby práce sú zavádzané zamestnávateľmi bez súhlasu zástupcov zamestnancov, keďže títo u zamestnávateľa nepôsobia, bolo zisťované porušovanie Zákonníka práce pri poskytovaní dovolenky. Zamestnancom, ktorí neplnia úkolovú normu, zamestnávateľ neposkytuje dovolenku, ale im nariadil pracovnú zmenu, ktorú zamestnanci aj odpracovali , pričom do evidencie dochádzky týchto zamestnancov zamestnávateľ namiesto odpracovaných hodín uvádzal čerpanie dovolenky.  Ustanovenia Zákonníka práce týkajúce sa dovolenky boli porušované aj zo strany prevádzkovateľov autobusovej dopravy.
6.	Nápravné opatrenia orgánov inšpekcie práce
Inšpektori práce pri výkone inšpekcie práce v rámci svojich kompetencií navrhli dozorovaným subjektom technické, organizačné a iné opatrenia potrebné na zlepšenie zisteného stavu a nariadili odstrániť zistené nedostatky v určených lehotách. V nevyhnutných a závažných prípadoch zakázali používanie strojov a technických zariadení a vykonávanie prác bez oprávnenia alebo proti predpisom.
Inšpektori práce vydali v roku 2007 spolu 1 597 rozhodnutí o zákaze (tabuľka č. 6), čo je o 6 % viac ako v roku 2006. Z nich bolo najviac (1 247) z dôvodu nelegálneho zamestnávania), 145 rozhodnutí o zákaze práce nadčas a 70 rozhodnutí o zákaze prác proti predpisom alebo bez požadovanej kvalifikácie. Vo dvoch prípadoch zakázali nočnú prácu žien a mladistvých. V 72 prípadoch bolo rozhodnuté o zákaze prevádzky strojov a zariadení, 16 rozhodnutiami bolo zakázané používanie výrobných a prevádzkových priestorov, spolu 23 rozhodnutí bola zakázaná prevádzka VTZ.
7.	Sankčné opatrenia orgánov inšpekcie práce
V roku 2007 uložili inšpektoráty práce dozorovaným subjektom celkom 984 pokút (o 29 viac, ako v roku 2006) v celkovej sume 20 174 000 Sk (o 4 269 000 viac, ako v roku 2006). Najviac pokút (512) v celkovej sume 8 402 000 Sk bolo právoplatne uložených v súvislosti s vybavovaním podnetov. V súvislosti s vyšetrovaním pracovných úrazov bolo uložených 225 právoplatných pokút (o 98 viac oproti roku 2006) v sume 7 795 000 Sk. Jednotlivcom uložili celkom 13 právoplatných pokút v hodnote 197 000 Sk (o jednu pokutu menej, ako v roku 2006) a 439 blokových pokút v hodnote 420 300 Sk (o 280 menej a o  281 300 Sk menej, ako v roku 2006). Prehľad právoplatne uložených pokút v roku 2007 je uvedený v tabuľke č. 5.
Najvyššia suma právoplatne uložených pokút dozorovaným subjektom bola za porušenie povinností v oblasti BOZP (spolu 343 pokút v sume celkom 9 965 000 Sk). Významnou je aj suma právoplatne uložených pokút za porušovanie povinností v pracovno-právnej oblasti (spolu 429 pokút v sume celkom 7 005 000 Sk), ako aj za nelegálne zamestnávanie (spolu 210 pokút v  celkovej sume 3 124 000 Sk). Jednotlivcom bol právoplatne uložený najväčší počet pokút za nedostatky zistené pri vyšetrovaní podnetov (10 v hodnote 165 000 Sk) a za porušovanie predpisov v oblasti BOZP boli uložené dve pokuty v sume 30 000 Sk. 
V roku 2007 bolo z celkového počtu právoplatne uložených pokút uhradených 655 pokút v celkovej výške 15 059 656 Sk. Počet neuhradených pokút za rok 2007 je 331 v celkovej výške 5 114 344 Sk.
8.	Stav a vývoj pracovných úrazov 
V zamestnávateľských subjektoch patriacich do pôsobnosti orgánov inšpekcie práce došlo v roku 2007 k 96 pracovným úrazom s následkom smrti (tabuľka č. 7). Počet smrteľných pracovných úrazov v porovnaní s rokom 2006 stúpol o 10 prípadov (nárast o 11,63 %). Zaevidovaných bolo 211 pracovných úrazov s ťažkou ujmou na zdraví. Oproti roku 2006 počet pracovných úrazov s ťažkou ujmou na zdraví stúpol o 28 prípadov (o 15,3 %), keď kritéria ťažkej ujmy na zdraví sú uplatňované od 1. júla 2006. Podľa zdrojov Štatistického úradu SR vzniklo v roku 2007 celkom .....pracovných úrazov (ďalej „RPÚ“), resp. ostatných pracovných úrazov (ďalej „OPÚ“).
Z informačného systému ochrany práce vyplýva, že podľa druhu prevažujúcej ekonomickej činnosti zamestnávateľských subjektov bol najvyšší podiel smrteľných pracovných úrazov v roku 2007 v stavebníctve, doprave a vo veľkoobchode a najvyšší podiel pracovných úrazov s ťažkou ujmou na zdraví bol v poľnohospodárstve a lesnom hospodárstve, v stavebníctve a pri výrobe strojov a prístrojov. Väčšina smrteľných pracovných úrazov (64,58 %) sa kumulovala do troch zdrojových skupín, ktorými boli dopravné prostriedky (36 prípadov), pracovné, príp. cestné dopravné priestory, ako zdroje pádov osôb (14 prípadov) a materiály, bremená, predmety (12 prípadov). 
Najčastejším zdrojom pracovných úrazov s ťažkou ujmou na zdraví boli pracovné a cestné dopravné priestory, ako zdroje pádov osôb (56 prípadov), stroje a zariadenia (50 prípadov) a bremená, materiál, predmety (38 prípadov).
Najviac RPÚ, resp. OPÚ evidovaných v informačnom systéme inšpekcie práce v roku 2007 spôsobovali predmety a bremená pri manipulácii, pri ich páde a pôsobením ostrými hranami (3 709 prípadov), vznikali tiež pri pádoch na pracovných či komunikačných priestoroch a zo schodov a rebríkov (2 827 prípadov). Najčastejšími príčinami vzniku RPÚ/OPÚ boli predovšetkým nedostatky osobných predpokladov na výkon práce v čase úrazu (okamžitá indispozícia, nepozornosť a pod.) a existujúce bežné riziko vyplývajúce z práce (8 259 prípadov), ďalej nebezpečné konanie samotných zamestnancov, ktorí utrpeli pracovný úraz – ich nedisciplinovanosť spojená s porušovaním predpisov a pokynov na zaistenie BOZP, s prácou v rozpore s príkazmi riadiacich zamestnancov (854 prípadov). 
Podľa klasifikačnej schémy príčin vzniku pracovných úrazov bolo v roku 2007 registrovaných 20 smrteľných pracovných úrazov s príčinami, za ktoré nesú zodpovednosť zamestnávatelia a 21, za ktoré nesú zodpovednosť postihnutí zamestnanci. U pracovných úrazov s ťažkou ujmou na zdraví bolo registrovaných 71 pracovných úrazov s príčinami, za ktoré nesú zodpovednosť zamestnávatelia a 50 pracovných úrazov, za ktoré sú zodpovední postihnutí. V zmysle tejto zodpovednosti bolo zaregistrovaných 918 RPÚ/OPÚ s príčinami, za ktoré mali niesť zodpovednosť zamestnávatelia a 998 úrazov s príčinami, za ktoré mali niesť zodpovednosť postihnutí zamestnanci.
V roku 2007 bolo na Slovensku v organizáciách spadajúcich do pôsobnosti orgánov inšpekcie práce prešetrovaných 368 nahlásených chorôb z povolania.

9.	 Spolupráca orgánov inšpekcie práce
10.1 Medzinárodná
Na NIP je zriadené Národné kontaktné miesto Európskej agentúry pre BOZP v Bilbau, ktoré v spolupráci so zástupcami národnej siete v SR zabezpečuje činnosti koordinované touto agentúrou. Hlavnou úlohou je zber a šírenie informácií z oblasti BOZP potrebných na zlepšenie praktického vykonávania BOZP u zamestnávateľov. 
Zamestnanci NIP a inšpektorátov práce v rámci medzinárodnej spolupráce pracovali v  poradných a  expertných orgánoch Európskej komisie a projektoch EÚ, napríklad v/vo:
•	výbore na vymáhanie legislatívy v oblasti pracovného času a doby odpočinku v doprave,  
•	pracovnej skupine Výboru vedúcich predstaviteľov inšpekcie práce (ďalej „SLIC“) pre uplatňovanie práva,
•	pracovných skupinách SLIC pre ručnú manipuláciu s bremenami, implementáciu smernice REACH (CHEMEX), inšpekciu práce s azbestom a v strojárenstve (MACHEX) a na hodnotenie systémov inšpekcie práce v jednotlivých členských štátoch EÚ,
•	pracovnej skupine Poradného výboru pre BOZP (ACSH) pre mobilné staveniská, 
•	pracovnej skupine ADCO ATEX, 
•	pracovnej skupine expertov na implementáciu Smernice 96/71/EC týkajúcej sa vysielania pracovníkov v rámci poskytovania služieb,
•	expertných skupinách pri Európskej agentúre pre BOZP: „Európske observatórium rizík“ a „web manažment“,
•	projekt Prechodový fond zameraný na evidenciu a registráciu pracovných úrazov podľa ESAW a prevenciu závažných priemyselných havárií,
•	projekt IS EQUAL zameraný na pracovné podmienky ako determinanty rodovej nerovnosti práce.
10.2 Vnútroštátna
V rámci dozoru nad zaistením BOZP orgány inšpekcie práce spolupracovali s regionálnymi úradmi verejného zdravotníctva. Boli vykonané spoločné previerky prác, ktoré môžu spôsobiť ochorenia a poškodenia podporno-pohybovej sústavy, pri ktorom oba dozorné orgány  u zamestnávateľov prezentovali jednotný postup pri vymáhaní právnych predpisov. Orgány inšpekcie práce ďalej spolupracovali s Policajným zborom (odbormi poriadkovej polície a odbormi hraničnej a cudzineckej polície) pri kontrole nelegálnej práce, najmä pri výkone inšpekcie práce v nočných hodinách a tiež pri spoločných kontrolách na cestách zameraných na dodržiavanie pracovného času v doprave. Pri kontrole nelegálnej práce spolupracovali inšpektoráty práce aj s úradmi práce, sociálnych vecí a rodiny, ktoré poskytovali informácie o kontrolovaných osobách, o evidencii uchádzačov o zamestnanie a o poberaní podpory v nezamestnanosti. V rámci spolupráce so Sociálnou poisťovňou boli overované prihlasovacie povinnosti zamestnanca zamestnávateľom. Pri vyšetrovaní udalostí orgány inšpekcie práce spolupracovali s Policajným zborom SR, s Úradom pre dohľad nad zdravotnou starostlivosťou a súdnym lekárstvom. Spolupráca sa zefektívnila prijatím legislatívnej zmeny, ktorá umožnila pracovníkom súdneho lekárstva poskytovať príslušné informácie inšpektorátom práce. Koordinované kontroly boli vykonané aj v spolupráci so Slovenskou inšpekciou životného prostredia, orgánmi štátnej správy na úseku ochrany pred požiarmi, orgánmi štátnej správy na úseku civilnej ochrany, orgánmi na ochranu zdravia a Hlavným banským úradom v oblasti prevencie závažných priemyselných havárií. V rámci kolaudačných konaní bola na výbornej úrovni spolupráca so stavebnými úradmi (obce, mestá). 
NIP bol jedným z národných partnerov pri riešení projektu IS EQUAL „Pracovné podmienky ako determinanty rodovej nerovnosti práce“, pri ktorom bola na výbornej úrovni spolupráca s Inštitútom pre výskum práce a rodiny v Bratislave. Spolupráca bola nadviazaná aj so Sociologickým ústavom SAV v Bratislave.

10.	 Hodnotenie stavu ochrany práce v roku 2007 v Slovenskej republike
11.1 V oblasti BOZP
V roku 2007 nenastal u zamestnávateľov zásadný posun v starostlivosti o BOZP, najmä u zamestnávateľov s počtom zamestnancov do desať, ktorí neuplatňujú v plnej miere ustanovenia právnych predpisov týkajúcich sa BOZP, nakoľko nepoznajú platnú legislatívu a z toho im vyplývajúce povinnosti, najmä zanedbávajú prevenciu.
U zamestnávateľov s počtom zamestnancov nad 100 bol komplexnejší a systémovejší prístup k starostlivosti o BOZP. K tomu prispela najmä spoluúčasť samotných zamestnancov prostredníctvom zástupcov zamestnancov pre BOZP na riešení aktuálnych otázok BOZP. Očakáva sa pozitívna činnosť novo vznikajúcich preventívnych a ochranných služieb (bezpečnostnotechnická služba a pracovná zdravotná služba), a to najmä u zamestnávateľov s malým počtom zamestnancov. 
Pozitívny prístup k oblasti BOZP majú zamestnávatelia - zahraniční investori, ktorí stavajú moderné výrobné objekty, prinášajú bezpečnejšie nové technológie, a tým na Slovensku implementujú kultúru podnikania s vysokou mierou zaistenia BOZP. 
11.2 V oblasti PPV 
V oblasti PPV sa vyskytovali nedostatky najmä u malých a stredne veľkých zamestnávateľov, u ktorých bolo zistených najviac nedostatkov v oblasti pracovnoprávnych predpisov a nelegálneho zamestnávania. Dochádzalo k nerešpektovaniu zákonných požiadaviek zamestnancov na prácu v riadnom pracovnom pomere, na dodržiavanie minimálnych mzdových nárokov, na riadne odmeňovanie podľa skutočne odpracovaných hodín, na zabezpečovanie stravovania a iných podmienok na riadny výkon práce. 
V zahraničných podnikoch, ktoré na Slovensku založili organizačnú zložku alebo zriadili prevádzku a vykonávajú tu svoje podnikateľské aktivity, často normy spotreby práce a výkonové normy, spôsoby riadenia a požiadavky na zamestnancov nevyhovujú slovenským predpisom. Zamestnanci sa cítia zneužívaní najmä nadmernou prácou, prácou nad rozsah týždenného pracovného času, diskrimináciou, problémy sú aj v oblasti dovoleniek, pracovného pomeru na určitú dobu, činnosti zástupcov zamestnancov.
V roku 2007 bol počet podnetov na inšpekciu práce pre porušovanie pracovnoprávnych predpisov zamestnávateľmi na porovnateľnej úrovni s rokom 2006. 
U slovenských zamestnávateľov, ktorí vysielajú zamestnancov na práce do členských štátov EÚ, absentuje znalosť predpisov upravujúcich vysielanie zamestnancov alebo predpisov prijímajúceho členského štátu EÚ a dochádza k porušovaniu práv zamestnancov a k nedodržiavaniu pracovnoprávnych predpisov. 
11.	 Opatrenia orgánov inšpekcie práce na zlepšenie stavu
V  záujme  zlepšovania stavu BOZP a  PPV orgány  inšpekcie  práce  zabezpečia nasledovné aktivity:
•	poradenstvom a medializáciou  zvyšovať  právne  vedomie  zamestnávateľov  i zamestnancov,
•	vyžadovať u zamestnávateľov pôsobenie preventívnych a ochranných služieb v oblasti BOZP a vo zvýšenej miere kontrolovať činnosť autorizovaných bezpečnostných technikov, bezpečnostných technikov, odborných pracovníkov VTZ, koordinátorov bezpečnosti práce v stavebníctve,
•	venovať zvýšenú pozornosť odvetviam a kontrolovaným subjektom, kde bolo pri doterajšej dozornej činnosti zistených najviac nedostatkov závažného charakteru,
•	dozornú  činnosť orientovať  na  malé  a  stredne veľké zamestnávateľské subjekty a na zamestnávateľov s vyšším výskytom registrovaných pracovných úrazov vo väzbe na Koncepciu bezpečnosti a ochrany zdravia pri práci v SR na roky 2008 až 2012,
•	zvýšenie počtu výkonov inšpekcie práce orientovaných na dodržiavanie právnych predpisov upravujúcich pracovnoprávne vzťahy,
•	zaviesť do kontrolnej činnosti ako i do preventívnych aktivít orgánov štátnej správy v oblasti inšpekcie práce osobitné aktivity zamerané na odhaľovanie nelegálnej detskej práce a sledovanie dodržiavania zákonných podmienok pri zamestnávaní mladistvých.
Na legislatívnom úseku postupne pripraviť všeobecne záväzné právne predpisy, ktoré ustanovia podrobnosti na zaistenie BOZP a podrobnosti o odbornej spôsobilosti pri výkone špecifických pracovných činností. Organizačno-metodickými opatreniami
•	ďalej zefektívniť dozornú činnosť výkonných orgánov inšpekcie práce a zvýšiť podiel ich preventívnej činnosti,
•	skvalitniť vzdelávanie inšpektorov práce - špecialistov,
•	zabezpečiť prepojenie informačných systémov inšpektorátov práce a inštitúcií relevantných pre výkon inšpekcie práce, ako sú úrady práce, sociálnych vecí a rodiny, Sociálna poisťovňa, živnostenské úrady a pod,
•	medializovať prácu inšpekcie práce a jej zistenia v tlači a ostatných médiách. 
12.	 Činnosť orgánov inšpekcie práce 
13.1 Personálne údaje
Činnosť výkonných inšpekčných orgánov zabezpečovalo v roku 2007 na NIP a na ôsmich krajských inšpektorátoch práce spolu 423 zamestnancov. Odborné dozorné úlohy realizovalo celkom 260 inšpektorov práce, z nich 257 má vysokoškolské vzdelanie.
Počet zamestnancov NIP a inšpektorátov práce bol k 31. decembru 2007 nasledovný:
   
Počet výkonných inšpektorov na inšpektorátoch práce vrátane vedúcich odborov inšpekcie práce a žien – inšpektoriek práce k 31. decembru 2007 bol nasledovný: 
   
Kvalifikačné zloženie inšpektorov práce k 31. decembru 2007 na inšpektorátoch práce vrátane vedúcich odborov inšpekcie práce bolo nasledovné:

13.2 Výkony
Z prehľadu výkonov inšpekcie práce v roku 2007 uvedených v tabuľke č. 2 a z prehľadu rozdelenia času spotrebovaného na jednotlivé výkony dozoru v roku 2007 uvedeného v tabuľke č. 2a vyplýva, že
•	bolo vykonaných 24 097 previerok všetkých druhov (podľa plánu, mimoriadne, následné), tzn. o 4 493 menej ako v roku 2006 (zníženie o 15,2 %), čo bolo spôsobené nárastom vyšetrovaní príčin závažných pracovných úrazov v zmysle novej definície závažného pracovného úrazu podľa zákona č. 124/2006,
•	došlo k nárastu počtu vyšetrovaných udalostí o 1 222 oproti roku 2006 (o 210 %) v dôsledku zavedenia nového pojmu závažný pracovný úraz podľa zákona č. 124/2006,
•	v oblasti kolaudácií pokračoval vývoj každoročného mierneho nárastu účasti na kolaudáciách stavieb, keď sa vykonalo 5 045 kolaudácií stavieb, čo je oproti roku 2006 nárast o 1,5 %,
•	bolo preverených celkom 4 341 podnetov na výkon inšpekcie práce,
•	pri výkone inšpekcie práce bolo poskytnuté poradenstvo 4 335 subjektom (zamestnávateľom a zamestnancom), čo je o 2 567 prípadov menej ako v roku 2006.
	Z prehľadu výkonov v roku 2007 podľa agregovaných skupín uvedených v tabuľke č. 2 vyplýva, že inšpektori práce boli prevažne na kolaudačných konaniach (5 045 výkonov), potom   na  plánovaných  výkonoch  (previerky),   ktorých  bolo  uskutočnených  5 041 a poradenskej činnosti sa zúčastnili v počte 4 335. Z hľadiska spotrebovaného času podľa agregovaných skupín výkonov uvedených v tabuľke č. 2a a z grafu tabuľky č. 2a vyplýva, že na
•	preventívne činnosti (previerky, kolaudácie, poradenská činnosť, posudzovanie bezpečnostných správ, povoľovanie ľahkých prác mladistvým) bolo spotrebovaných 95 809 hodín (45,7 %), 
•	vyvolané činnosti (vyšetrovanie udalostí, vybavovanie podnetov na výkon inšpekcie práce) bolo spotrebovaných 113 993 hodín (54,3 %),
•	dozor v oblasti BOZP bolo spotrebovaných 62 % času (vrátane trhového dohľadu) a na dozor v oblasti PPV a nelegálneho zamestnávania bolo spotrebovaného 38 % času.
13.3 Poradenská činnosť 
Inšpektoráty práce poskytovali bezplatné poradenstvo zamestnávateľom, fyzickým osobám, ktoré sú podnikateľmi a nie sú zamestnávateľmi a zamestnancom pri výkone inšpekcie práce v dozorovaných subjektoch a denne v priestoroch inšpektorátov práce. Poradenstvo v oblasti BOZP bolo poskytnuté v počte 2 411 prípadov; v oblasti trhového dohľadu v 18 prípadoch, v oblasti PPV v 1906 prípadoch. Oproti 6 902 dozorovaným subjektom v roku 2006 bol zaznamenaný pokles v počte poskytovaných poradenstiev o 34,9 %. 
Poradenstvo bol zameraná na základné odborné informácie a rady, ktoré sa týkali oblasti BOZP najmä všeobecných zásad prevencie BOZP (posudzovanie rizík, poskytovanie OOPP, vzdelávanie), požiadaviek na pracoviská (vybavenie, vetranie, osvetlenie, a teplota na pracoviskách), požiadaviek na pracovné prostriedky vrátane VTZ (sprievodná technická dokumentácia, odborné prehliadky a skúšky, odborná spôsobilosť, úradné skúšky, oprávnenia a osvedčenia), požiadaviek na pracovné prostredie (meranie chemických a fyzikálnych škodlivín) a problematiky poskytovania vhodných OOPP. V oblasti PPV bolo poradenstvo zamerané najmä na problematiku uzavretia a skončenia pracovného pomeru, poskytovania mzdy a mzdových náhrad, stravovania a na pracovný čas.
13.4 Poskytovanie informácií 
NIP zaevidoval 36 žiadostí podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len „zákon č. 211/2000 Z.  z.“). V prípade dvoch žiadostí o poskytnutie informácií NIP nedisponoval požadovanými informáciami, v ďalších dvoch prípadoch bola poskytnutá neúplná odpoveď, pretože NIP informáciu v danom momente nemal. 
Inšpektoráty práce zaevidovali spolu 56 žiadostí o poskytnutie informácie. Celkom 51 žiadostí bolo vybavených v plnom rozsahu, jedna žiadosť bola postúpená na NIP, v jednom prípade bola žiadosť neúplná a pisateľ nereagoval na výzvu o doplnenie údajov. V jednom prípade bolo vydané rozhodnutie, v ktorom inšpektorát práce z časti nevyhovel žiadosti, v ďalšom prípade bolo rozhodnuté o čiastočnom nesprístupnení a v jednom prípadne inšpektorát práce nedisponoval požadovanými informáciami. Informácie sa poväčšine týkali zaslania protokolov a záznamov z výkonu inšpekcie práce, štatistických údajov o pracovnej úrazovosti alebo informácií o postupe inšpektorátu práce pri šetrení sťažností.
13.5 Sťažnosti a podnety 
V roku 2007 bolo na NIP a  inšpektorátoch práce vybavovaných celkom 108 sťažností, z toho NIP 92 a inšpektorátmi práce 16 sťažností. Z nich boli tri sťažnosti z roku 2006 a 105 sťažností bolo zaevidovaných v roku 2007. V hodnotenom období bolo vybavených celkom 91 sťažností a 17 sťažností je vybavovaných v roku 2008. Z  91 vybavených sťažností boli tri sťažnosti odstúpené inému vecne a miestne príslušnému orgánu a 88 sťažností bolo vybavených prešetrením, pričom odložená nebola žiadna sťažnosť. Z celého počtu sťažností bolo 25 sťažností opodstatnených (28,41%) a 63 sťažností bolo neopodstatnených (71,59 %). Na NIP a inšpektoráty práce bolo v roku 2007 doručených 11 anonymných sťažností, čo z celkového počtu zaregistrovaných sťažností tvorí 10,19 %. Všetky anonymné sťažností boli prešetrené, žiadna z nich nebola opodstatnená. V roku 2007 bolo celkom 11 opakovaných sťažností. Jedna sťažnosť bola vyhodnotená ako opodstatnená a následne boli prijaté opatrenia na odstránenie zistených nedostatkov. V roku 2007 došlo oproti roku 2006 k poklesu počtu zaevidovaných sťažností na NIP o 32 sťažností a na inšpektorátoch práce o osem sťažností.
V roku 2007 bolo na inšpektorátoch práce vybavovaných celkom 4 341podnetov. Podnety zamerané na oblasť právnych predpisov upravujúcich zákaz nelegálnej práce a nelegálneho zamestnávania sú vyhodnocované samostatne. Na inšpektorátoch práce bolo vybavených celkom 3 846 podnetov, čo predstavuje 88,60 % všetkých. Celkom 495 podnetov (11.40 %) nebolo k 31. decembru 2007 vybavených. Z uvedeného počtu podnetov vybavených k 31. decembru 2007 bolo 1 975 podnetov opodstatnených 1 192 podnetov neopodstatnených, 495 podnetov je riešených a 679 podnetov bolo vybavených iným spôsobom, napr. boli postúpené iným orgánom, odložené pre neúplnosť a nemožnosť riešenia. Pri porovnaní počtu vybavovaných podnetov za roky 2005 (4 895 podnetov), za rok 2006 (4 657 podnetov)  s celkovým počtom vybavovaných podnetov v roku 2007 (4 341 podnetov) možno konštatovať ich mierny pokles.
Najčastejším a najzávažnejším predmetom podaní v oblasti pracovnoprávnych vzťahov je oblasť miezd, nelegálna práca a všeobecné porušovanie pracovnoprávnych predpisov. najčastejšie porušovaným ustanovením Zákonníka práce bol § 43 Zákonníka práce (náležitosti pracovnej zmluvy) v celkovom počte 1 493 porušení, § 99 Zákonníka práce (evidencia pracovného času) v celkovom počte 621 porušení, § 120 Zákonníka práce (minimálne mzdové nároky ) v celkovom počte 997 porušení a ustanovenie § 152 Zákonníka práce (stravovanie zamestnancov) 574 porušení.
Podnety o porušovaní právnych predpisov v oblasti BOZP poukazovali najčastejšie na problémy v zabezpečovaní pracovných podmienok na pracovisku, neposkytovanie umývacích a čistiacich potrieb, poskytovanie necertifikovaných OOPP. Obsahovali oznámenia o porušovaní právnych predpisov v oblasti BOZP pri vykonávaní stavebných činností. upozorňovali na nedostatky na staveniskách nachádzajúcich sa na verejných priestranstvách, najmä z dôvodu nedostatočného zabezpečenia staveniska a priestorov v okolí lešenia a pod. vyjadrovali nespokojnosť s povrchným vyšetrovaním pracovných úrazov zamestnávateľom, odmietavý postoj zamestnávateľa k evidovaniu pracovných úrazov. Podnety vo väčšine prípadov neboli anonymné.
V roku 2007 bolo pri prešetrovaní podnetov zistených celkom 1 913 závažných nedostatkov. Z uvedeného počtu bolo 997 závažných nedostatkov v dodržiavaní pracovnoprávnych predpisov, 675 pri nelegálnom zamestnávaní a 241 závažných nedostatkov vo veci nedodržiavania predpisov o BOZP. Zistené nedostatky bolo dozorovaným subjektom nariadené odstrániť v stanovených termínoch a závažné nedostatky boli zo strany inšpektorátov práce sankcionované.

13.6 Príprava predpisov a technická normalizácia
NIP v spolupráci s inšpektorátmi práce sa v roku 2007 na základe požiadania MPSVR SR aktívne zapojil do prípravy návrhov nasledovných zákonov, vyhlášok a právnych noriem EÚ formou podkladov, stanovísk a pripomienok k nim:
•	novela zákona č. 2/1991 Zb. o kolektívnom vyjednávaní v znení neskorších predpisov.
•	novela Zákonníka práce,
•	novela zákona č. 163/2001 Z. z. o chemických látkach a chemických prípravkoch v znení neskorších predpisov,
•	novela zákona č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z.,
•	novela zákona č. 124/2006 Z. z., 
•	novela zákona č. 125/2006 Z. z.,
•	novela zákona č. 461/2003 Z. z.,
•	návrh vyhlášky Ministerstva práce, sociálnych vecí a rodiny SR na zaistenie bezpečnosti a ochrany zdravia pri práci s technickými zariadeniami a o zaistení bezpečnosti technických zariadení,
•	návrh smernice Európskeho parlamentu a Rady, ktorá upravuje sankcie za zamestnávanie štátnych príslušníkov tretích krajín s nelegálnym pobytom,
•	predbežné stanovisko k návrhu nariadenia Rady, ktorým sa rozširujú ustanovenia nariadenia (ES) č. 883/2004 a nariadenia (ES) č. … na štátnych príslušníkov tretích krajín, na ktorých sa doteraz tieto ustanovenia nevzťahujú výhradne z dôvodu ich štátnej príslušnosti,
•	analýza súladu textu Reformnej zmluvy s mandátom na zvolanie medzivládnej konferencie schváleným na rokovaní Európskej rady 21. – 22. 6. 2007 v Bruseli a vykonanie kontroly používanej terminológie v slovenskej verzii Reformnej zmluvy,
•	návrh nariadenia Európskeho parlamentu a Rady, ktorým sa stanovujú požiadavky akreditácie a dohľadu nad trhom,
•	návrh zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva,
•	návrh rámcovej smernice o migrácii a o zavedení jednotných pravidiel pri žiadaní o povolenia na pobyt a prácu zo strany občanov tretích krajín a o definovaní jednotných práv pracovníkov tretích krajín legálne sa zdržiavajúcich na území členských štátov EÚ.
NIP sa v spolupráci s inšpektorátmi práce – odbornými gestormi za jednotlivé odborné činnosti zapojil aj do pripomienkovania pripravovaných Slovenských technických noriem, najmä v oblasti elektrických a plynových vyhradených technických zariadení.

13.7 Vydávanie oprávnení a osvedčení 
NIP vydáva a odoberá osvedčenie autorizovanému bezpečnostnému technikovi, oprávnenie na vykonávanie výchovy a vzdelávania v oblasti ochrany práce (ďalej „VVOP“) a  na vykonávanie bezpečnostnotechnickej služby.
V roku 2007 bolo doručených 950 žiadostí (575 fyzických osôb a 375 právnických osôb) o vydanie oprávnenia na vykonávanie VVOP. Vybavených bolo 615 žiadostí (63,9 %), keď bolo vydaných 597 oprávnení, nebolo vydaných 18 a 335 žiadostí ostalo nevybavených. O vydanie oprávnenia na vykonávanie bezpečnostnotechnickej služby bolo podaných 71 žiadostí (12 fyzických osôb a 59 právnických osôb), z ktorých bolo vybavených 53 žiadostí (74,6 %) – bolo  vydaných 48 oprávnení, 5 nevydaných a 18 žiadostí (25,4 %) nebolo vybavených. O vydanie osvedčenia autorizovaného bezpečnostného technika požiadalo 773 osôb, z ktorých NIP vrátil 12 žiadostí ako neúplných, vybavil 735 žiadostí (95,1 %), keď vydal 582 osvedčení, 53 nevydal a 100 žiadateľov bolo zaradených na skúšku v roku 2008. Nevybavených zostalo 26 žiadostí.
Žiadosti o oprávnenia a osvedčenia nevybavené v roku 2007 sú vybavované v roku 2008.
13.	 Záver
Predkladaná správa o stave ochrany práce a činnosti orgánov štátnej správy v oblasti inšpekcie práce za rok 2007 hodnotí stav v tejto oblasti a uvádza prehľad činnosti orgánov inšpekcie práce s poukázaním na najzávažnejšie zistenia pri výkone inšpekcie práce a súčasne odporúčania na zlepšenie stavu budúcimi aktivitami orgánov štátnej správy v oblasti inšpekcie práce.
V oblasti PPV sa vyskytovali nedostatky najmä u malých a stredne veľkých zamestnávateľov, u ktorých bolo zistených najviac nedostatkov v oblasti pracovnoprávnych predpisov a nelegálneho zamestnávania. U zamestnávateľov nenastal ani zásadný posun v starostlivosti o BOZP, najmä u zamestnávateľov s počtom zamestnancov do desať, ktorí nedostatočne uplatňujú právne predpisy týkajúce sa BOZP. 
Oproti roku 2006 stúpol počet pracovných úrazov vrátane počtu smrteľných pracovných úrazov.
U malých zamestnávateľských  subjektoch sa nevenuje dostatočná pozornosť najmä realizácii novej legislatívy a k náprave dochádza až po uložení nápravných opatrení a po poskytnutí poradenstva zo strany inšpektorov práce. Pozitívny prístup k oblasti BOZP majú zamestnávatelia - zahraniční investori. K čiastočnému zlepšeniu úrovne BOZP dochádza  u subjektov v stavebnej výrobe, v drevovýrobe a zámočníckej výrobe, u ktorých sa obnovujú strojné zariadenia.
Najviac nedostatkov bolo zistených v oblasti pracovnoprávnych a mzdových predpisov, v stave prevádzkovaných budov a objektov pri prevádzkovaní VTZ a v oblasti riadenia BOZP. Tieto nedostatkov sú dôsledkom najmä nedostatočného a neefektívneho systému riadenia ochrany práce. Z hľadiska porušených predpisov najviac nedostatkov bolo zistených v priemyselnej výrobe, vo veľkoobchode a maloobchode, oprave motorových vozidiel  a v oblasti nehnuteľností a obchodných služieb,  kde sú nedostatky zisťované najmä pri kolaudáciách stavieb, ktoré sú po ich uvedení do prevádzky prenajímané k ďalšiemu používaniu pre rôznych užívateľov.
V záujme zlepšovania stavu BOZP a PPV orgány inšpekcie práce budú v roku 2008 vo svojej činnosti predovšetkým od zamestnávateľov vyžadovať pôsobenie preventívnych a ochranných služieb v oblasti BOZP a vo zvýšenej miere kontrolovať činnosť, budú dozornú činnosť orientovať na malé a stredne veľké zamestnávateľské subjekty a na zamestnávateľov s vyšším výskytom pracovných úrazov a zvýšia počet výkonov orientovaných na dodržiavanie pracovnoprávnych predpisov.